මහ පාරේ සටන්වල නියැලෙමින් ජනතාවත් සමඟින් එකට ජීවත් වූ තමා, විපක්ෂය හිටිහැටියේ නින්දෙන් අවදිව එල්ල කරන මඩ ප්‍රහාරවලට බිය වන්නේ නැති බව ජනාධිපති මහින්ද රාජපක්ෂ මහතා පැවැසීය.වත්මන් රජයේ සංවර්ධන වැඩපිළිවෙළ හමුවේ මැතිවරණයකට ගොස් ජනතාවට කියන්නට දෙයක් ඉතිරිව නැති විපක්ෂයට හැකි එකම දෙය මඩ ගැසීම පමණක් බව පෙන්වා දුන් ජනාධිපතිවරයා ජනතාව සමඟ සිටින තමාට ගසන මඩ, අද ඒවා ගසන අයටම පෙරළා වදින බව ප්‍රකාශ කළේය.වරාය, ගුවන්තොටුපළ, මහාමාර්ග ඉදිකරමින් ජනතාවට සේවය කරන තරමට හතුරන් වැඩි වුවත්, කියන දේ කරන නායකයකු වශයෙන් ජනතාවගේ සෑම අවශ්‍යතාවක්ම ඉටු කර දීමට පියවර ගෙන තිබෙන බව පැවසීය.ජනාධිපති මහින්ද රාජපක්ෂ මහතා මෙසේ ප්‍රකාශ කළේ වේයන්ගොඩ නව ගුවන් පාලම සහ ප්‍රාදේශීය සභා ගොඩනැඟිල්ල ජනතා අයිතියට පත් කිරීමෙන් අනතුරුව වේයන්ගොඩ නගරයේ පැවැති උත්සවයට ඊයේ (16) එක්වෙමිනි.ගම්පහ දිස්ත්‍රික්කයේ ඉදිකෙරුණු සිවුවැනි ගුවන් පාලම වන වේයන්ගොඩ ගුවන් පාලම මීටර් 700ක දිගින් යුක්ත වේ.